**แนะนำ ‘ศูนย์อาเซียน-จีน’ (1)[[1]](#footnote-2)\***

“ศูนย์อาเซียน-จีน” (ASEAN China Centre: ACC) เป็นองค์การระหว่างรัฐบาล (Intergovernmental Organization) ซึ่งรัฐบาลอาเซียน 10 ประเทศกับสาธารณรัฐประชาชนจีนได้เห็นชอบให้จัดตั้งขึ้นในการประชุมสุดยอดอาเซียน-จีนเมื่อปี 2549 เพื่อฉลองความสัมพันธ์อาเซียนกับจีนในฐานะประเทศคู่เจรจาครบ 15 ปี

ต่อมาเมื่อปี 2552 ในการประชุมสุดยอดอาเซียน-จีน ครั้งที่ 12 ที่ประเทศไทย รัฐมนตรีต่างประเทศอาเซียน 10 ประเทศ และสาธารณรัฐประชาชนจีนได้ลงนามในบันทึกความเข้าใจเพื่อจัดตั้งศูนย์อาเซียน-จีนขึ้น โดยเปิดตัวอย่างเป็นทางการในการประชุมสุดยอดอาเซียน-จีน ครั้งที่ 14 เพื่อเฉลิมฉลองความสัมพันธ์อาเซียนกับจีนในฐานะประเทศคู่เจรจาครบ 20 ปีเมื่อเดือนพฤศจิกายน 2554 ที่ประเทศอินโดนีเซีย

**ในภาพรวม บันทึกความเข้าใจเพื่อจัดตั้งศูนย์อาเซียน-จีนระบุถึงวัตถุประสงค์ บทบาทหน้าที่ และกิจกรรมของศูนย์ในฐานะ** (1) ผู้ประสานงานซึ่งช่วยสนับสนุนการสร้างความไว้เนื้อเชื่อใจและความเข้าใจอันดีระหว่างอาเซียนกับจีน (2) ผู้ริเริ่มดำเนินกิจกรรมที่สามารถปฏิบัติได้จริงเพื่อส่งเสริมความร่วมมือด้านการค้า การลงทุน การศึกษา วัฒนธรรมและการท่องเที่ยวระหว่างอาเซียนกับจีน และ (3) ผู้สนับสนุนด้านข้อมูลข่าวสารเพื่อส่งเสริมความเชื่อมโยงระหว่างประชาชนอาเซียนและจีน

ศูนย์อาเซียน-จีนเป็นองค์การที่ไม่แสวงหากำไร มีสำนักเลขาธิการตั้งอยู่ที่กรุงปักกิ่ง โดยมีเลขาธิการเป็นหัวหน้า เลขาธิการสองคนแรกจะได้รับคัดเลือกโดยหมุนเวียนกันตามวาระ 3 ปี ระหว่างจีนและประเทศสมาชิกอาเซียน ปัจจุบันเลขาธิการศูนย์อาเซียน-จีน คือ นาย Ma Mingqiang อดีตรองอธิบดีกรมเอเชียของกระทรวงต่างประเทศจีน

ศูนย์อาเซียน-จีนประกอบด้วย 4 ฝ่าย มีข้าราชการระดับผู้อำนวยการเป็นหัวหน้า ได้แก่ ฝ่ายทั่วไปและประสานงาน ฝ่ายการค้าและการลงทุน ฝ่ายการศึกษา วัฒนธรรมและการท่องเที่ยว และฝ่ายข้อมูลสารสนเทศและประชาสัมพันธ์ซึ่งสนับสนุนการสร้างความตระหนักรู้เกี่ยวกับความสัมพันธ์อาเซียน-จีนให้กับประชาชนในภาคส่วนต่างๆ ของจีน

ปัจจุบัน อินโดนีเซียและไทยได้ส่งข้าราชการไปประจำที่สำนักเลขาธิการศูนย์อาเซียน-จีนในตำแหน่งผู้อำนวยการฝ่ายวัฒนธรรมและการท่องเที่ยว และผู้อำนวยการฝ่ายสารสนเทศและประชาสัมพันธ์ตามลำดับนับแต่ช่วงกลางปี 2556 เป็นต้นมา ส่วนลาวและบรูไนจะส่งข้าราชการไปประจำในตำแหน่งรองผู้อำนวยการฝ่ายการค้าและการลงทุนและฝ่ายทั่วไปและประสานงานตามลำดับต่อไป ทั้งนี้ ส่วนหนึ่งเพื่อแสดงถึงการมีส่วนร่วมที่เป็นรูปธรรมและบทบาทที่สร้างสรรค์ของอาเซียนต่อจีน โดยเฉพาะอย่างยิ่งการที่ไทยกำลังเป็นประเทศผู้ประสานงานความสัมพันธ์อาเซียน-จีนในขณะนี้

**ฉบับหน้าจะได้นำเสนอภาพการทำงานของศูนย์อาเซียน-จีนในโอกาสครบรอบ 10 ปีการเป็นหุ้นส่วนทางยุทธศาสตร์อาเซียน-จีนในปี 2556 นี้**

น.ส.ลดา ภู่มาศ

ที่ปรึกษาสถานเอกอัครราชทูต ณ กรุงปักกิ่ง

ปฏิบัติราชการตำแหน่งผู้อำนวยการฝ่ายสารสนเทศ

และประชาสัมพันธ์ศูนย์อาเซียน-จีน

30 กรกฎาคม 2556

1. \* เขียนโดย น.ส.ลดา ภู่มาศ ที่ปรึกษาสถานเอกอัครราชทูต ณ กรุงปักกิ่ง ปฏิบัติราชการตำแหน่งผู้อำนวยการฝ่ายสารสนเทศและประชาสัมพันธ์ศูนย์อาเซียน-จีน ตีพิมพ์ในมติชน คอมลัมน์: ก้าวสู่ประชาคมอาเซียน ปีที่ 36 ฉบับที่ 12924 หน้า 30. [↑](#footnote-ref-2)